เปิดตัวเลข แจกเงินเยียวยารอบใหม่ทะลุครึ่งประเทศ
คลังเปิดตัวเลขแจกเงินเยียวยารอบใหม่ทะลุ 40 ล้านคน คิดเป็น 60% ของคนทั้งประเทศ
21 ก.พ. 2564

นายอาคม เติมพิทยาไพสิฐ รมว.คลัง กล่าวหลังการอภิปรายไม่ไว้วางใจรัฐบาล เพื่อชี้แจงประเด็นการแจกเงินเยียวผ่านโครงการเราชนะ 3,500 บาท เป็นเวลา 2 เดือน หรือ 7,000 บาท ว่า โครงการเราชนะ แบ่งเป็นกลุ่มช่วยเหลือ 5 กลุ่ม ได้แก่
1 กลุ่มผู้ถือบัตรสวัสดิการแห่งรัฐ มีผู้ได้สิทธิ 13.7 ล้านคน
2 กลุ่มที่มีแอปพลิเคชัน เป๋าตัง ในโครงการคนละครึ่ง โครงการเราเที่ยวด้วยกัน ซึ่งมีเงื่อนไขการกรอง มีผู้ได้สิทธิ 7.8 ล้านคน
3 กลุ่มที่ไม่ได้อยู่ในกลุ่ม 1 และ 2 มีผู้ได้สิทธิ 5.04 ล้านคน
4 กลุ่มที่ไม่มีสมาร์ทโฟน ซึ่งขณะนี้อยู่ระหว่างการลงทะเบียน
5 ผู้สูงอายุที่ไม่สามารถเดินทางได้ กลุ่มผู้ป่วยติดเตียง
นายอาคม กล่าวว่า โดย 3 กลุ่มแรกมีผู้ได้สิทธิแล้ว 26.54 ล้านคน เมื่อรวมกับกลุ่มที่ 4 และ 5 ที่คาดว่าจะมีผู้ได้สิทธิอีก 1-2 ล้านคน รวมทั้งหมดแล้วก็จะอยู่ในกรอบที่ประมาณไว้ 31-32 ล้านคน
อย่างไรตามยังมีการเยียวยากลุ่มประกันสังคม มาตรา 33 จะได้รับสิทธิวงเงินเยียวยา 4,000 บาท เป็นเวลา 1 เดือน มีผู้ได้สิทธิอีก 9.27 ล้านคน ทำให้คนได้รับการเยียวยา 41.27 ล้านคน คิดเป็น 62% ของประชากรทั้งหมดของประเทศ
สำหรับการลดลงทะเบียนเราชนะกลุ่มที่ไม่มีสมาร์ทโฟน ที่มีการแออัดมาก จึงมีการขยายเวลาการลงทะเบียนจากเดิม 15-29 ก.พ. เป็นถึง 5 มี.ค. 2564 ดังนั้นพี่น้องประชาชนไม่ต้องรีบร้อน เพราะยังมีเวลาลงทะเบียนได้อีกหลายวัน
นอกจากนี้ ในวันที่ 22 ก.พ. 2564 จะเพิ่มจุดลงทะเบียนจากเดิมลงได้ที่สาขาธนาคารกรุงไทย ให้ลงที่สาขาธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) และจุดหน่วยราชการต่างๆ รวม 3,500 จุด ช่วยลดการแออัดได้ลงมาก
นายอาคม กล่าวว่า โครงการเราชนะกลุ่มที่ 1 ใช้เงินได้ตั้งแต่ 5 ก.พ. และกลุ่มที่ 2 และ 3 ใช้เงินได้ 18 ก.พ. ที่ผ่านมา มียอดใช้จ่ายทั้งหมดจากงบประมาณที่ตั้งไว้ 2.1 แสนล้านบาท ตัวเลข ณ วันที่ 19 ก.พ. ที่ผ่านมา มีการใช้เงิน ไปแล้ว 2.45 หมื่นล้านบาท ทำให้ร้านค้าคึกคัก